
	Νικόλαος Χριστοδουλίδης
Σύμβουλος ΟΕΥ A’


1. Οικονομικοί Δείκτες
Πληθωρισμός
Τον Ιανουάριο του 2016 ο αποπληθωρισμός διαμορφώθηκε στο -0,7% κατά την πολωνική στατιστική υπηρεσία GUS (CPI - ΔΤΚ) και στο -0,3% κατά την Eurostat (HICP -  ΕΔΤΚ).

Ανεργία

Το ποσοστό ανεργίας του μηνός Ιανουαρίου 2016 ήταν 10,3% (από 9,8% τον προηγούμενο μήνα) κατά την πολωνική GUS και 6,9% (από 7,1%) κατά την Eurostat.
Λιανικές πωλήσεις
Τον Ιανουάριο του 2016 οι λιανικές πωλήσεις αυξήθηκαν κατά 7,5% σύμφωνα με την Eurostat και κατά 0,9% σύμφωνα με την πολωνική στατιστική υπηρεσία GUS, σε σύγκριση με τον Ιανουάριο του 2015. Οι υπολογισμοί της Eurostat λαμβάνουν υπ’ όψιν και τις μικρότερες επιχειρήσεις, δηλαδή όσες απασχολούν λιγότερα από δέκα άτομα, δε λαμβάνουν υπ’ όψιν, όμως, τις πωλήσεις αυτοκινήτων.

Προϋπολογισμός

Ο ΠτΔ κύρωσε (4/3) τον ψηφισθέντα νόμο του κρατικού Προϋπολογισμού για το 2016, ο οποίος προβλέπει μεγέθυνση του ΑΕΠ κατά 3,8%, πληθωρισμό 1,7% και έλλειμμα αξίας 54,74 δισ. Ζλότυ (2,8% του ΑΕΠ), ως αποτέλεσμα εσόδων 313,79 δισ. και δαπανών 368,53 δισ. Ζλότυ.
Επιτροπή: Έκθεση για την πολωνική Οικονομία
Όπως σημειώνεται στην «Έκθεση για την Πολωνική Οικονομία 2016» της Ευρωπαϊκής Επιτροπής, ορισμένα από τα σχέδια της νέας κυβέρνησης (PiS) ενδέχεται να επιδράσουν αρνητικά στο δημοσιονομικό έλλειμμα και την εμπιστοσύνη των επενδυτών. Πάντως, η οικονομία συνεχίζει να μεγεθύνεται με σταθερό ρυθμό. Χάρις στην ικανοποιητική εσωτερική ζήτηση, το πραγματικό ΑΕΠ αναμένεται να μεγεθυνθεί κατά 3,5% τόσο το 2016 όσο και το 2017 (άνω του μ.ό. της ΕΕ). Το κατά κεφαλήν ΑΕΠ (σε μονάδες αγοραστικής δύναμης) ανήλθε το 2014 στο 68% του μ.ό. της ΕΕ, από 53% το 2007. Οι γενικές οικονομικές προοπτικές παραμένουν θετικές, ενώ αρχίζουν να εμφανίζονται εγχώριοι κίνδυνοι (βλ. αποφάσεις νέας κυβέρνησης που ενδέχεται να έχουν επιπτώσεις στα δημοσιονομικά και το επενδυτικό περιβάλλον). Κατά την Επιτροπή, το πρόγραμμα “500 Plus” για τη χορήγηση βοηθήματος τέκνων θα έχει σημαντικές επιπτώσεις στον προϋπολογισμό, αφού θα στοιχίσει περίπου 0,9% του ΑΕΠ το 2016 και 1,2% του ΑΕΠ το 2017, όταν το έλλειμμα είναι πιθανό να ξεπεράσει το 3% του ΑΕΠ, εφόσον δεν υπάρξουν αντισταθμιστικές παρεμβάσεις στο σκέλος των δημοσίων εσόδων. Τον Απρίλιο τ.έ. αναμένεται να δημοσιευτούν συστάσεις της Επιτροπής προς τα κ-μ, οι οποίες θα βασίζονται στα στοιχεία της προαναφερθείσας Έκθεσης για την Πολωνική Οικονομία 2016.
ΑΕΠ/κεφαλή ανά περιφέρεια

Σύμφωνα με στοιχεία της Eurostat (ΑΕΠ/κεφαλή εκφραζόμενο σε όρους αγοραστικής δύναμης, 2014), η μοναδική πολωνική περιφέρεια η οποία βρίσκεται στα επίπεδα του ευρωπαϊκού μέσου όρου, είναι αυτή της Mazowieckie (108%), περιφέρεια της πρωτεύουσας Βαρσοβίας. Οι υπόλοιπες 15 πολωνικές περιφέρειες υστερούν σημαντικά, καθώς μόλις δύο (Wielkopolskie 73%, Dolnoslaskie 76%) βρίσκονται άνω του 71% του μ.ό. της ΕΕ-28, τρεις βρίσκονται μεταξύ 61% και 70%, πέντε βρίσκονται μεταξύ 51% και 60% και πέντε βρίσκονται κάτω από το 50% του μ.ό. της ΕΕ. Οι τελευταίες είναι οι περιφέρειες Lubelskie (47%), Podkarpackie (48%), Swietokrzyskie (49%) και Podlackie (49%) – όλες στα ανατολικά της χώρας – και συγκαταλέγονται στις έξι πτωχότερες περιφέρειες της ΕΕ.

2. Διεθνείς Οικονομικές Σχέσεις – Εξωτερικό Εμπόριο – ΑΞΕ
Εμπορικές συναλλαγές Ελλάδος-Πολωνίας 

Σύμφωνα με την Ελληνική Στατιστική Αρχή, η αξία των ελληνικών εξαγωγών στην Πολωνία ανήλθε το 2015 στα € 356.875.067 (+8,72%), ενώ η αξία των πολωνικών εξαγωγών στην Ελλάδα ανήλθε στα € 532.898.856 (+14,43%). Η αξία του ελλείμματος του εμπορικού ισοζυγίου, σε βάρος της χώρας μας, ανήλθε στα € 176,02 εκ.. Σημαντικότερες κατηγορίες (τετραψήφιοι κωδ. CN) εισαγόμενων προϊόντων ήταν οι ακόλουθες: κρέατα βοοειδών νωπά ή κατεψυγμένα, κρέατα χοιροειδών και πουλερικών, γάλα και κρέμα γάλακτος, τυριά, λαχανικά, πούρα και καπνά, φάρμακα και προϊόντα ομορφιάς, και μετρητές αερίων- υγρών ή ηλεκτρισμού. Σημαντικότερες κατηγορίες (τετραψήφιοι κωδ. CN) εξαγόμενων προϊόντων ήταν οι ακόλουθες: εσπεριδοειδή, νωπά ή ξερά, βερίκοκα- κεράσια-ροδάκινα, φράουλες- σμέουρα- βατόμουρα, ρύζι, καρποί και φρούτα παρασκευασμένα ή διατηρημένα, πούρα και  καπνά, φάρμακα, πλάκες-φύλλα- μεμβράνες-ταινίες, ελάσματα και ταινίες από αργίλιο,  ηλεκτρικές συσκευές για την ενσύρματη τηλεφωνία, σύρματα και καλώδια.

Υποψηφιότητα Belka για θέση προέδρου EBRD
Το Υπουργείο Οικονομικών ανακοίνωσε στις 3/3 ότι ο Υφυπουργός Leszek Skiba, που εκπροσωπεί την Πολωνία στο Συμβούλιο Διοικητών της Ευρωπαϊκής Τραπέζης Ανασυγκρότησης & Ανάπτυξης (EBRD), υπέβαλε επισήμως την υποψηφιότητα του Marek Belka για τις εκλογές που θα αναδείξουν τον επόμενο πρόεδρο της EBRD. Ο Καθηγητής Belka είναι ο σημερινός Διοικητής της πολωνικής Κεντρικής Τραπέζης (NBP) και η θητεία του στο συγκεκριμένο αξίωμα λήγει τον Ιούνιο τ.έ., ενώ η θητεία του νυν προέδρου της EBRD λήγει έναν μήνα αργότερα. 

Ιδιωτικοποιήσεις
Σύμφωνα με τον αρμόδιο Υπουργό Θησαυροφυλακίου Dawid Jackiewicz (26/2) η  κυβέρνηση προτίθεται να προωθήσει στο εξής τις ιδιωτικοποιήσεις μόνο εκείνων των επιχειρήσεων που κρίνονται ως μη απαραίτητες για τη λειτουργία της οικονομίας. Εντός των προσεχών εβδομάδων αναμένεται να γνωστοποιηθεί ο μεσοπρόθεσμος και μακροπρόθεσμος σχεδιασμός του αρμόδιου Υπουργείου Θησαυροφυλακίου για τις επιχειρήσεις που εποπτεύονται από αυτό. Επίσης, ο κ. Jackiewicz εξέφρασε την άποψη ότι θα ήταν ευκταία η αύξηση του ελέγχου του Δημοσίου επί επιχειρήσεων που θεωρούνται στρατηγικής σημασίας, υπό  την προϋπόθεση, ασφαλώς, της ύπαρξης των απαραίτητων πόρων. Αναφερόμενος στην πώληση (σε ιδιώτες) μετοχών της επιχείρησης χαλκού KGHM το 2010, την χαρακτήρισε σκανδαλώδη.
ΑΞΕ
Ο πολωνικός οργανισμός προώθησης επενδύσεων PAIiIZ διαχειρίζεται αυτόν τον καιρό 165 επενδυτικά σχέδια, συνολικής αξίας € 3,5 δισ., που θα μπορούσαν να δημιουργήσουν 35.000 νέες θέσεις εργασίας. 46 από αυτά, που έχουν αξία € 575 εκ. και δημιουργούν 9.000 θέσεις εργασίας, ανήκουν σε επενδυτές από τις ΗΠΑ, 24 σε επενδυτές από τη Γερμανία (€ 892 εκ. και 4.200 θέσεις εργασίας) και αρκετά ανήκουν σε επενδυτές από το Ην. Βασίλειο, τη Γαλλία, την Ιαπωνία και τη Ν. Κορέα.
Εκροή κεφαλαίων
Ο Υφυπουργός Οικονομικών Piotr Nowak δήλωσε (1/3) στην εφημερίδα Puls Biznesu ότι η εκροή ξένων κεφαλαίων, που έφτασε τα 13,1 δισ. Ζλότυ τον Ιανουάριο τ.έ., δεν αποτελεί λόγο ανησυχίας, καθώς αφορά σε ποσοστό 90% ομόλογα του Δημοσίου που λήγουν κατά το 2016. Σύμφωνα με το Υπουργείο Οικονομικών, η αξία των ομολόγων του πολωνικού Δημοσίου που βρίσκονται στα χέρια ξένων επενδυτών ανερχόταν στα 193,7 δισ. Ζλότυ στα τέλη Ιανουαρίου τ.έ.. Αρκετά ομόλογα βραχείας διάρκειας αγοράστηκαν τον ίδιο μήνα από εγχώριες τράπεζες.
ΤΤΙΡ
Κατά τη διάρκεια τοποθέτησής του σε συνάντηση με τη διοίκηση του εδώ Αμερικανικού Εμπορικού Επιμελητηρίου (2/3), ο Αντιπρόεδρος της Κυβέρνησης και Υπουργός Ανάπτυξης Mateusz Morawiecki επεσήμανε ότι η Πολωνία συντάσσεται με την άποψη των ΗΠΑ και υποστηρίζει τη σύναψη της υπό διαπραγμάτευση συμφωνίας Διατλαντικής Εμπορικής & Επενδυτικής Εταιρικής Σχέσης (ΤΤΙΡ), καθώς αυτή θα είναι επωφελής για τη χώρα και θα προσφέρει αναπτυξιακά κίνητρα. Ζητήματα ιδιαίτερου πολωνικού ενδιαφέροντος, στο πλαίσιο των διαπραγματεύσεων ΕΕ-ΗΠΑ, αποτελούν ο τομέας της χημικής βιομηχανίας και η επίλυση διεθνών εμπορικών διαφορών.
Δάνεια ΕΤΕπ/ΕΙΒ
Η αξία των δανείων που χορήγησε η Ευρωπαϊκή Τράπεζα Επενδύσεων (EIB) στην Πολωνία αυξήθηκε το 2015 στα € 5,54 δισ., από 5,50 δισ. το 2014. Προτεραιότητες της τράπεζας για το 2016 αποτελούν η υποστήριξη του κλάδου ενέργειας, ο οποίος έλαβε το 2015 € 693 εκ. (12% συνόλου) και η χρηματοδότηση έργων εκσυγχρονισμού των πολωνικών πόλεων. Όσον αφορά τα δάνεια του 2015, το 40% αφορούσε υποδομές μεταφορών και τηλεπικοινωνιών, το 19% τον τομέα των υπηρεσιών και το 17% τη χρηματοδότηση μικρομεσαίων επιχειρήσεων και εταιρειών μεσαίας κεφαλαιοποίησης. Στο διάστημα 2011-2015 επενδύθηκαν από την ΕΤΕπ στην Πολωνία σχεδόν € 26,5 δισ.. 
Via Carpatia
Το πολωνικό Υπουργείο Υποδομών διοργάνωσε (3/3) Διεθνή Συνάντηση με αντικείμενο τη δημιουργία του οδικού άξονα “Via Carpatia”. Στη συνάντηση προσεκλήθησαν χώρες με δυνητικό ενδιαφέρον συμμετοχής στο έργο κατασκευής του οδικού άξονα που θα αρχίζει από τη Λιθουανία, θα διέρχεται από Πολωνία, Σλοβακία, Ουγγαρία και Ρουμανία και θα καταλήγει στην Ελλάδα, με διακλαδώσεις που θα οδηγούν στην Ουκρανία, τη Λευκορωσία και τους πολωνικούς λιμένες της Βαλτικής.
3. Ειδήσεις εσωτερικής αγοράς 

Διορισμός νέου μέλους ΔΣ Κεντρικής Τραπέζης

Ο ΠτΔ Andrzej Duda ενέκρινε (1/3) τον διορισμό του Adam Glapinski στο Διοικητικό Συμβούλιο της πολωνικής Κεντρικής Τραπέζης ΝΒΡ, κατόπιν σχετικού αιτήματος του Διοικητού της ΝΒΡ Marek Belka. Ο εν λόγω διορισμός θεωρείται σημαντικός, διότι, σύμφωνα με δημοσιεύματα του Τύπου, ο κ. Glapinski συγκεντρώνει τις περισσότερες πιθανότητες να είναι αυτός που θα διαδεχθεί τον Marek Belka στη θέση του Διοικητού της ΝΒΡ τον Ιούνιο του 2016. Ο Adam Glapinski είναι Καθηγητής της Σχολής Οικονομικών Επιστημών της Βαρσοβίας (SGH) και έχει διατελέσει Υπουργός Χωροταξίας και Υπουργός Διεθνών Οικονομικών Σχέσεων στις αρχές της δεκαετίας του 1990, Βουλευτής, Γερουσιαστής, μέλος του Συμβουλίου Νομισματικής Πολιτικής (2010-2016) και διοικητικό στέλεχος μεγάλων επιχειρήσεων. Κατά το ειδησεογραφικό πρακτορείο ΡΑΡ, ο διορισμός Glapinski στοχεύει στην προετοιμασία των αγορών για την αλλαγή φρουράς στη διοίκηση της ΝΒΡ το ερχόμενο καλοκαίρι.

Οινοπνευματώδη ποτά
Σύμφωνα με στοιχεία του κλαδικού φορέα ZPPPS, το 2015 ήταν μια μάλλον μέτρια χρονιά για τις πολωνικές επιχειρήσεις παραγωγής οινοπνευματωδών ποτών. Παρήχθησαν 12% λιγότερα οινοπνευματώδη ποτά σε σχέση με το 2012 (που χρησιμοποιείται ως έτος αναφοράς διότι την 01.01.2014 αυξήθηκε σημαντικά ο ειδικός φόρος κατανάλωσης). Οι εισαγωγές καλύπτουν μόλις το 7% των οινοπνευματωδών που πωλούνται εγχωρίως. Η παραγωγή «δυνατών» ποτών ανήλθε το 2015 στα 2,82 εκ. εκατόλιτρα, έναντι 3,55 εκ. το 2013. Οι εξαγωγές βότκας ήταν μειωμένες κατά 4,6% στο διάστημα Ιανουαρίου-Σεπτεμβρίου (36,25 εκ. λίτρα), σε σχέση με το αντίστοιχο διάστημα του 2014, αλλά η αξία των εξαγωγών βότκας ήταν  αυξημένη κατά 2,1% (€ 127,3 εκ.). Το 19% της παραγωγής βότκας εξάγεται, κυρίως στις αγορές των ΗΠΑ, του Καναδά και της Ν. Αμερικής, ενώ θετικές διαγράφονται οι προοπτικές ως προς τις αγορές της Αφρικής και της Κεντρικής & Ανατολικής Ασίας. Ο μέσος Πολωνός καταναλωτής (2015) καταναλώνει ετησίως 6,8 λίτρα κρασιού, 8 λίτρα «δυνατών» οινοπνευματωδών και 99 λίτρα μπύρας.

Τραπεζικός τομέας

Ο Υφυπουργός Οικονομικών Konrad Raczkowski δήλωσε (3/3) ότι μερικές μικρές «τοξικές» πολωνικές τράπεζες είναι πιθανό να πτωχεύσουν κατά το 2016, χωρίς, ωστόσο, να θέσουν σε κίνδυνο το εγχώριο χρηματοοικονομικό σύστημα. Κατά τον Πολωνό αξιωματούχο, οι αποτυχίες δεν θα προκληθούν από τη νέα φορολογία που επιβλήθηκε από την κυβέρνηση στις τράπεζες, αλλά οφείλονται στην κακοδιαχείριση και στην ανεπαρκή εποπτεία. Υπενθυμίζεται ότι τον Νοέμβριο του 2015 οδηγήθηκε σε πτώχευση η μικρή τράπεζα SK Bank. Μετά από τις δηλώσεις Raczkowski, η αρχή χρηματοοικονομικής εποπτείας KNF εξέδωσε ανακοίνωση στην οποία επισημαίνει ότι ο χρηματοπιστωτικός τομέας παραμένει σταθερός και αποτελεσματικός και ότι οι τραπεζικές καταθέσεις είναι ασφαλείς. Στις 9/3 ο Κ. Raczkowski παύθηκε από την ΠΘ B. Szydlo, μετά από σχετικό αίτημα του Υπουργού Οικονομικών Pawel Szalamacha. [PAP]
Αγορά φαρμακευτικών

Η πολωνική αγορά φαρμακευτικών αναμένεται να μεγεθυνθεί με μέσο ετήσιο ρυθμό 4,8% στο διάστημα 2016-2021.Το 2016 η αξία της αγοράς θα αυξηθεί κατά 5,2%, με πωλήσεις της τάξης των 31,4 δισ. Ζλότυ. Σημαντική θα είναι η συμβολή των φαρμάκων των κλάδων αιματολογίας και ενδοκρινολογίας. Το 2015 καταγράφηκε για πρώτη φορά εδώ και αρκετά έτη βελτίωση στις πωλήσεις των συνταγογραφούμενων φαρμάκων, που αυξήθηκαν με ταχύτερο ρυθμό (+7%) από τις πωλήσεις των μη συνταγογραφούμενων (+2%). [PMR]

Συναλλαγές επιχειρήσεων με μετρητά

Η κυβέρνηση ενέκρινε την κατάθεση νομοσχεδίου για τη μείωση του επιτρεπόμενου ποσού συναλλαγών με μετρητά μεταξύ επιχειρήσεων από τα 15.000 Ευρώ στα 15.000 Ζλότυ. Εφόσον ψηφιστεί, η ρύθμιση θα τεθεί σε ισχύ από 01.01.2017.
Επίσκεψη Επιτρόπου Γεωργίας
Θέματα όπως το μέλλον της Κοινής Αγροτικής Πολιτικής της ΕΕ, η πλεονάζουσα παραγωγή γάλακτος, τα προβλήματα των χοιροτρόφων και η αναζήτηση νέων αγορών στο εξωτερικό (μετά από την επιβολή της ρωσικής απαγόρευσης εισαγωγών δυτικών αγροδιατροφικών προϊόντων) απασχόλησαν ειδική συνεδρίαση της Επιτροπής Γεωργίας του πολωνικού Κοινοβουλίου στις 10/3, στην οποία έλαβε μέρος ο Ευρωπαίος Επίτροπος Γεωργίας και Αγροτικής Ανάπτυξης Phil Hogan. Οι ευρ. χρηματοδοτήσεις που θα λάβει η Πολωνία για τον αγροτικό της τομέα στο πλαίσιο της τρέχουσας δημοσιονομικής περιόδου 2014-2020 ανέρχονται στα 32 δισ. Ευρώ. Οι πολωνικές εξαγωγές αγροδιατροφικών προϊόντων έχουν πενταπλασιαστεί από το 2004, έτος ένταξης της χώρας στην ΕΕ.
Πρόγραμμα κατασκευής διαμερισμάτων

Η κυβέρνηση θα υποστηρίξει την κατασκευή σχεδόν 3.000 «φθηνών» διαμερισμάτων προς ενοικίαση, μέσω της κρατικής αναπτυξιακής τράπεζας BGK, εντός της επόμενης διετίας. Τα συγκροτήματα διαμερισμάτων θα ανήκουν σε 45 επενδυτές που έχουν υποβάλει σχετικά αιτήματα χρηματοδότησης στην BGK και θα καλύψουν τις ανάγκες οικογενειών που δε δύνανται να λάβουν ενυπόθηκα δάνεια ή να πληρώσουν ενοίκια στις τιμές της αγοράς. Η επιτυχία του σχεδίου θα εξαρτηθεί από το κόστος κατασκευής που δε θα πρέπει να υπερβαίνει τα 3.000 Ζλότυ / τετραγωνικό μέτρο, πράγμα το οποίο θα διευκολυνθεί από τη διάθεση οικοπέδων ιδιοκτησίας του Δημοσίου για την ανέγερση των κατοικιών. [Nasz Dziennik]
4. Ενέργεια
Συνεργασία PGNiG και Gaz-System
Η εταιρεία πετρελαίου και φυσικού αερίου PGNiG και η εταιρεία-διαχειριστής του δικτύου μεταφοράς φ.α. Gaz-System θα συνεργαστούν για την υλοποίηση του σχεδίου της δημιουργίας αγωγού μεταφοράς φυσικού αερίου από τη Νορβηγία την Πολωνία, όπως ανακοινώθηκε από αρμόδιο στέλεχος της πολωνικής κυβέρνησης στις 4/3. Ακριβές χρονοδιάγραμμα υλοποίησης του έργου αναμένεται να καταρτιστεί εντός των επόμενων μηνών, με δεδομένη την πρόσφατη εξαγγελία του Αναπλ. Δ/ντος Συμβούλου της PGNiG περί ολοκλήρωσης του εγχειρήματος πριν από το 2020. Λεπτομέρειες σχετικά με το κόστος του έργου δεν έχουν γίνει γνωστές, ενώ, σύμφωνα με εκτιμήσεις, η οικονομική βιωσιμότητα του αγωγού προϋποθέτει την αξιοποίηση χωρητικότητας τουλάχιστον 7 δισ. κυβικών μέτρων.
5. Επιχειρηματικές ειδήσεις
Facebook
Ο κολοσσός των μέσων κοινωνικής δικτύωσης Facebook πρόκειται να εγκαινιάσει στη Βαρσοβία γραφείο εκπροσώπησής του στην ΚΑ Ευρώπη. Το γραφείο θα παρέχει υπηρεσίες marketing σε (κυρίως μικρομεσαίες) επιχειρήσεις που επιθυμούν να χρησιμοποιήσουν το συγκεκριμένο μέσο για την προβολή τους.
Τράπεζα BGK
Σύμφωνα με τον Υπουργό Ανάπτυξης Mateusz Morawiecki και τον πρόεδρο της κρατικής αναπτυξιακής τράπεζας BGK Dariusz Kacprzyk, η BGK θα διαδραματίσει κεντρικό ρόλο στην υπόθεση της δημιουργίας του νέου Πολωνικού Αναπτυξιακού Ταμείου που έχει εξαγγείλει η κυβέρνηση. Το Ταμείο πρόκειται να δημιουργηθεί από τη συγχώνευση σήμερα διακριτών δημόσιων οργανισμών, αποτελεί βασικό πυλώνα του μακροπρόθεσμου αναπτυξιακού «Σχεδίου Morawiecki» που ανακοινώθηκε πρόσφατα και θα επικεντρωθεί στη διευκόλυνση της χρηματοδότησης δράσεων των τομέων επενδύσεων, υποδομών, εξαγωγών, εξωστρέφειας, καινοτομίας και μικροεπιχειρηματικότητας.

Wincor Nixdorf
Η Wincor Nixdorf σχεδιάζει τη δημιουργία κέντρου εξυπηρέτησης πελατών στο Szczecin της ΒΔ Πολωνίας. Το κέντρο θα είναι το δεύτερο της εταιρείας στην Πολωνία (το άλλο βρίσκεται στη Βαρσοβία) και το πέμπτο διεθνώς. Προοδευτικά θα προσληφθούν σε αυτό 300 εργαζόμενοι, κυρίως προσωπικό τεχνικής υποστήριξης με γνώση της γερμανικής γλώσσας.

Biedronka

Οι πωλήσεις της πολωνικής αλυσίδας εκπτωτικών supermarkets Biedronka, ιδιοκτησίας της πορτογαλικής Jeronimo Martins, αυξήθηκαν κατά 3,2% το 2015. Η Jeronimo Martins προτίθεται να επενδύσει στην πολωνική θυγατρική της περίπου € 270 εκ. το 2016. Τα κέρδη (EBITDA) της Biedronka ήταν € 641,1 εκ. το 2015 (+11,9%). Η εταιρεία, που άνοιξε 102 και έκλεισε 22 καταστήματα πέρυσι, διαθέτει σήμερα 2.667 καταστήματα στην πολωνική επικράτεια. 
Συμφωνία εταιρειών τομέα ακινήτων 

Οι εταιρείες Redefine Properties, Griffin Real Estate και Echo Investment υπέγραψαν εμπορική συμφωνία αξίας € 1,2 δισ.. Η Griffin Real Estate συμφώνησε να μεταβιβάσει στη Redefine Property το 75% των μετοχών της Echo που κατείχε.
Κατασκευαστικός κλάδος

Σύμφωνα με στοιχεία του Εθνικού Μητρώου Οφειλών, οι κατασκευαστικές εταιρείες έχουν οφειλές ύψους 1,35 δισ. Ζλότυ. Μάλιστα, οφειλές 320 εκ. Ζλότυ δημιουργήθηκαν το τελευταίο εξάμηνο. Στο αντίστοιχο περυσινό διάστημα είχαν δημιουργηθεί οφειλές ύψους 136 εκ. Ζλότυ. Η μέση οφειλή ανά εταιρεία έχει μειωθεί, αλλά αυτό οφείλεται στο γεγονός ότι προστέθηκαν στο μητρώο 12.000 νέες επιχειρήσεις. Οι περισσότερες οφειλές των κατασκευαστικών (400 εκ.) είναι προς χρηματοοικονομικούς οργανισμούς και ασφαλιστικές, ενώ ακολουθούν οι οφειλές προς επιχειρήσεις του λιανεμπορίου (385 εκ.).

Ενδιαφέρον Alior Bank  για Bank BPH
Σύμφωνα με δημοσίευμα του Reuters, η μεσαίου μεγέθους πολωνική τράπεζα Alior Bank, που ανήκει στην κρατική ασφαλιστική PZU, βρίσκεται σε συνομιλίες για την απόκτηση της επίσης πολωνικής Bank BPH από την General Electric, εντός του τρέχοντος έτους. Σημειώνεται ότι η νέα κυβέρνηση (PiS) έχει εκφράσει ανοικτά την επιθυμία της για ενίσχυση των πολωνικών συμφερόντων στο πλαίσιο του εγχώριου χρηματοπιστωτικού συστήματος, το οποίο αποτελείται σήμερα σε ποσοστό 60% από τράπεζες αλλοδαπών συμφερόντων. Η αξία των μετοχών της Bank BPH που κατέχει η General Electric (87%) ανέρχεται στα 2,2 δισ. Ζλότυ και η αξία του ενεργητικού της τράπεζας στα 32 δισ. Ζλότυ. General Electric και Alior δεν έχουν σχολιάσει το δημοσίευμα. Υπενθυμίζεται, τέλος, ότι και η αυστριακή Raiffeisen βρίσκεται σε αναζήτηση αγοραστή για την πολωνική θυγατρική της, καθώς και ότι η σκανδιναβική Nordea πούλησε την πολωνική θυγατρική της στην κρατική PKO BP προ διετίας.
Raiffeisen 
Σύμφωνα με ανακοίνωση της διοίκησης, η Raiffeisen Bank International σχεδιάζει να προχωρήσει σε μείωση του προσωπικού της στην Πολωνία κατά 11% (περίπου 500 άτομα) εντός του τρέχοντος έτους, στο πλαίσιο αναδιάρθρωσης των δραστηριοτήτων της, μεταξύ άλλων συνεπεία της επιβάρυνσης του προϋπολογισμού της από την επιβολή φόρου στους εγχώριους χρηματοοικονομικούς οργανισμούς από τη νέα πολωνική κυβέρνηση (PiS). Η Raiffeisen Polbank, που απασχολεί 4.644 εργαζόμενους, έχει ήδη περιορίσει σημαντικά το κόστος λειτουργίας της από το 2013, έτος συγχώνευσης με την Eurobank EFG, αλλά αυτό εξακολουθεί να είναι υψηλότερο από τον μ.ό. των πολωνικών τραπεζών.

